Samarqandda tovlamachi tiktokerlar talab qilingan bir million so‘mni olayotgan vaqtida qo‘lga tushdi

Samarqandda o‘zganing shaxsiy ma’lumotlarini TikTok’da tarqatish bilan qo‘rqitib, tovlamachilik qilgan fuqarolar qo‘lga olindi. Bu haqda “Daryo”ga viloyat IIB axborot xizmati ma’lum qildi.
Ta’kidlanishicha, Sirdaryo viloyatining Xovos tumanida yashovchi 1989-yilda tug‘ilgan A. ismli fuqaro Ichki ishlar bo‘limiga ariza bilan murojaat qilib, 2021-yilning 26-yanvar kuni telefoniga noma’lum shaxs qo‘ng‘iroq qilib, o‘zini samarqandlik Fedya deb tanishtirgani hamda tanishi B. ismli fuqaro bilan o‘rtasidagi shaxsiy suhbatlar, fotosurat va videotasvirlarni TikTok’dagi sahifasida tarqatish bilan qo‘rqitib, evaziga 1 million so‘m talab qilayotganini bildirgan.
2021-yil 27-yanvar kuni viloyat IIB tezkor vakillari tomonidan o‘tkazilgan tadbir davomida Toyloq tumanining Jumabozor qishlog‘ida yashovchi 1998-yilda tug‘ilgan B.F. va 1992-yilda tug‘ilgan F.B. fuqaro A.ga tegishli bo‘lgan simkartani talab qilingan 1 million so‘mga sotayotgan vaqtida ushlanib, hujjatlashtirib olingan.
Viloyat IIB axborot xizmati xabariga ko‘ra, holat yuzasidan Jinoyat kodeksining 165-moddasi (tovlamachilik) 2-qismi “v” bandi bilan jinoyat ishi qo‘zg‘atilib, tergov-surishtiruv ishlari olib borilmoqda.